2014. gada 15. aprīlī Noteikumi Nr. 200

Rīgā (prot. Nr. 23 18. §)

**Tehnisko līdzekļu (fotoiekārtu vai videoiekārtu) izmantošanas kārtība**

Izdoti saskaņā ar

Ceļu satiksmes likuma

43.6panta pirmo daļu

1. Noteikumi nosaka kārtību, kādā izmanto tehniskos līdzekļus (fotoiekārtas vai videoiekārtas) (turpmāk – tehniskie līdzekļi), lai fiksētu pārkāpumus ceļu satiksmē, neapturot transportlīdzekli.

2. Pārkāpumu fiksēšanai izmanto šādus normatīvajos aktos par mērījumu vienotību noteiktajā kārtībā verificētus tehniskos līdzekļus:

2.1. stacionārie tehniskie līdzekļi;

2.2. pārvietojamie tehniskie līdzekļi.

3. Tehniskos līdzekļus uzstāda uz ceļiem vietās, kur var tikt apdraudēta ceļu satiksmes drošība. Izvērtējot iespējamo ceļu satiksmes drošības apdraudējumu, ņem vērā šādus kritērijus:

3.1. ceļu satiksmes negadījumu skaits;

3.2. cietušo personu skaits;

3.3. satiksmes intensitāte un ātrums;

3.4. ceļa posma stāvoklis un tā infrastruktūra;

3.5. ceļa posma lietotāji un to īpatsvars;

3.6. ceļa posma pārredzamība;

3.7. ceļa remontdarbi;

3.8. citi kritēriji, kuri var ietekmēt ceļu satiksmes drošību.

4. Valsts policija sadarbībā ar valsts akciju sabiedrību "Ceļu satiksmes drošības direkcija" atbilstoši šo noteikumu 3. punktā minētajiem kritērijiem izveido tehnisko līdzekļu uzstādīšanas vietu sarakstu. Iekļaujot sarakstā konkrētu vietu, norāda pamatojumu. Minēto sarakstu aktualizē ne retāk kā reizi gadā.

5. Nosakot tehnisko līdzekļu uzstādīšanas vietas, ņem vērā arī ceļu satiksmes negadījumu analīzes un ceļu drošības audita rezultātus, kā arī uzklausa attiecīgās pašvaldības, ceļa pārvaldītāja un to biedrību (nodibinājumu) viedokli, kuras darbojas ceļu satiksmes drošības jomā.

6. Valsts policija un valsts akciju sabiedrība "Ceļu satiksmes drošības direkcija" nodrošina šo noteikumu 4. punktā minētā saraksta pieejamību transportlīdzekļu vadītājiem, publicējot to attiecīgo iestāžu mājaslapās internetā.

7. Tehnisko līdzekļu uzstādīšanu šo noteikumu 4.punktā minētajā sarakstā norādītajās vietās nodrošina Valsts policija. Stacionāro tehnisko līdzekļu uzstādīšanu Ceļu satiksmes likumā noteiktajā gadījumā var veikt arī valsts akciju sabiedrība "Ceļu satiksmes drošības direkcija".

8. Uzstādot tehnisko līdzekli, attiecīgi Valsts policija vai valsts akciju sabiedrība "Ceļu satiksmes drošības direkcija" sagatavo dokumentu, kurā fiksē uzstādīšanas faktu. Tajā norāda precīzu tehniskā līdzekļa atrašanās vietu, uzstādīšanas datumu un laiku, tehniskā līdzekļa ražotāja tehniskajā dokumentācijā norādītos tehniskā līdzekļa parametrus un darbības nosacījumus, kā arī Valsts policijas norādītos pārkāpumus ceļu satiksmē, kurus ir paredzēts fiksēt ar konkrēto tehnisko līdzekli. Noņemot tehnisko līdzekli, dokumentā, kurā fiksēts uzstādīšanas fakts, norāda tehniskā līdzekļa noņemšanas datumu, laiku un iemeslu.

9. Transportlīdzekļu vadītāju informēšanai pirms vietām, kur paredzēts uzstādīt stacionāros tehniskos līdzekļus, saskaņā ar Ceļu satiksmes noteikumu prasībām uzstāda attiecīgas ceļa zīmes, kā arī var izmantot Ceļu satiksmes noteikumos paredzētos ceļa apzīmējumus.

Ministru prezidente Laimdota Straujuma

Iekšlietu ministrs RihardsKozlovskis